Na temelju članka 17. stavak 1. Zakona o sustavu civilne zaštite (NN 82/15, 118/18, 31/20, 20/21, 114/22), članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20) i članka 40. Statuta Grada Delnica („SN GD“ 02/21), Gradsko vijeće Grada Delnica donosi

**SMJERNICE ZA ORGANIZACIJU I RAZVOJ SUSTAVA CIVILNE ZAŠTITE NA PODRUČJU GRADA DELNICA ZA VREMENSKO RAZDOBLJE OD 2023.-2027. GODINE**

1. **UVOD**

Sustav civilne zaštite obuhvaća mjere i aktivnosti kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koje se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa.

Sustav civilne zaštite ustrojava se na lokalnoj, područnoj (regionalnoj) i državnoj razini a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Sustav civilne zaštite redovito djeluje putem preventivnih i planskih aktivnosti, razvoja i jačanja spremnosti sudionika i operativnih snaga sustava civilne zaštite.

Mjere i aktivnosti u sustavu civilne zaštite provode sljedeće operativne snage sustava civilne zaštite:

1. Stožer civilne zaštite
2. Operativne snage vatrogastva
3. Operativne snage Hrvatskog Crvenog križa
4. Operativne snage Hrvatske gorske službe spašavanja
5. Udruge
6. Postrojba i povjerenici civilne zaštite
7. Koordinatori na lokaciji
8. Pravne osobe u sustavu civilne zaštite.
9. **OPĆE SMJERNICE ZA ORGANIZACIJU I RAZVOJ SUSTAVA CIVILNE ZAŠTITE GRADA DELNICA**

1. Preventivno djelovanje

\*provođenje sustavne edukacije o podizanju svijesti o mogućnostima nastanka katastrofe i postupanjima u slučajevima iste

2. Normiranje

\*Izrada Plana vježbi za 2023. godinu

\*Izrada Godišnjeg plana razvoja sustava CZ na temelju Smjernica

\*sustavno osposobljavanje i nabava opreme za pripadnike operativnih snaga

3. Kontinuirani razvoj

\* kontinuirani nadzor provođenja Smjernica

\*provođenje osposobljavanja i vježbi

\*kontinuirano ažuriranje važeće planske dokumentacije

1. **RAZRADA SMJERNICA**

Opći akti iz područja civilne zaštite:

Na prijedlog gradonačelnice, Gradsko vijeće Grada Delnica donosi:

- Analizu stanja sustava civilne zaštite u 2022. godini

- Godišnji plan razvoja sustava civilne zaštite

Gradonačelnica će iz svoje nadležnosti donijeti:

- Plan vježbi civilne zaštite

1. **OPERATIVNE SNAGE SUSTAVA CIVILNE ZAŠTITE**

**Stožer civilne zaštite**

Grad Delnice ima osnovan i imenovan Stožer civilne zaštite koji broji 12 članova.

U narednom periodu potrebno je:

- upoznati Stožer civilne zaštite s planiranim vježbama za 2023. godinu

- redovito održavati sjednice Stožera u cilju operativnosti i spremnosti za reagiranja u uvjetima velikih nesreća i katastrofa

**Operativne snage vatrogastva**

Na području Grada Delnica djeluju: Javna vatrogasna postrojba Grada Delnica te DVD Delnice i DVD Brod na Kupi.

Operativne snage vatrogastva temeljna su operativna snaga sustava civilne zaštite.

U narednom periodu potrebno je provoditi osposobljavanje i usavršavanje vatrogasnih kadrova, provoditi vježbe, natjecanja i dr.

**Operativne snage Crvenog križa**

Na području Grada Delnica djeluje Gradsko društvo Crvenog križa Delnice.

Gradsko društvo Crvenog križa Delnice temeljna je operativna snaga sustava civilne zaštite u velikim nesrećama i katastrofama u izvršavanju obveza sustava civilne zaštite sukladno Zakonu o Hrvatskom crvenom križu, Statutu Hrvatskog crvenog križa i drugim važećim propisima.

Gradsko društvo crvenog križa:

- educira interventni tim za djelovanje u katastrofama

- pruža psihološku pomoć i podršku

- provodi edukaciju pružanja prve pomoći za učenike osnovnih i srednjih škola

- sudjeluje na natjecanjima prve pomoći u školama

- vrši osposobljavanje za pružanje prve pomoći pripadnika postrojbe civilne zaštite

Osim navedenog Gradsko društvo Crvenog križa traži, prima i raspoređuje humanitarnu pomoć za potrebe na području svog djelovanja, obučava i oprema ekipe za izvršavanje zadaća u slučaju velikih prirodnih, ekoloških i drugih nesreća s posljedicama masovnih stradanja i epidemija.

**Operativne snage Hrvatske gorske službe spašavanja**

Operativne snage Hrvatske gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja.

**Udruge**

Osposobljavanje članova udruga vršit će se samostalno i kroz provođenje vježbi s drugim operativnim snagama civilne zaštite.

Udruge od interesa za zaštitu i spašavanje definirane su Odlukom o određivanju operativnih snaga zaštite i spašavanja i pravnih osoba od interesa za zaštitu i spašavanje na području Grada Delnica te Izmjenama i dopunama te Odluke.

**Postrojba i povjerenici civilne zaštite**

Grad Delnice u narednom periodu planira popunjavanje postrojbe civilne zaštite sa približno deset pripadnika koji će se dobrovoljno uključiti u rad postrojbe.

Odlukom gradonačelnika Grada Delnica o imenovanju povjerenika i zamjenika povjerenika civilne zaštite na području Grada Delnica imenovani su povjerenici i njihovi zamjenici za svih 5 mjesnih odbora na području Grada Delnica.

Zadaća povjerenika i njegovog zamjenika je:

- sudjelovanje u pripremanju građana za osobnu i uzajamnu zaštitu te usklađivanje provođenja mjera osobne i uzajamne zaštite

- davanje obavijesti građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite

- sudjelovanje u organiziranju i provođenju evakuacije, sklanjanja, zbrinjavanja i drugih mjera civilne zaštite

- organiziranje zaštite i spašavanja pripadnika ranjivih skupina

- provjeravanje postavljanja obavijesti o znakovima za uzbunjivanje u stambenim zgradama na području svoje nadležnosti i obavještavanje inspekcije civilne zaštite o propustima

Za Postrojbu civilne zaštite Grada Delnica i povjerenike civilne zaštite potrebno je:

- izvršiti smotru i osposobiti postrojbu civilne zaštite opće namjene

- održati vježbu civilne zaštite u skladu s donesenim planom

**Koordinator na lokaciji**

Zadaće koordinatora na lokaciji su:

- procjena nastale situacije i njezine posljedice na terenu

- usklađivanje sa Stožerom civilne zaštite i djelovanje operativnih snaga sustava civilne zaštite

Koordinator na lokaciji određen je odlukom načelnice Stožera civilne zaštite iz redova operativnih snaga sustava civilne zaštite.

**Pravne osobe u sustavu civilne zaštite**

Pravne osobe koje djeluju na području Grada Delnica određene su odlukom gradonačelnika.

Zadaće pravnih osoba definirane su Planom zaštite i spašavanja i Planom civilne zaštite.

Pravne osobe od interesa za zaštitu i spašavanje definirane su Odlukom o određivanju operativnih snaga zaštite i spašavanja i pravnih osoba od interesa za zaštitu i spašavanje na području Grada Delnica te Izmjenama i dopunama te Odluke.

KLASA: 240-02/23-01/02

URBROJ: 2170-6-50-1-23-1

Delnice, 30. ožujka 2023. godine

GRADSKO VIJEĆE GRADA DELNICA

**Predsjednica Gradskog vijeća**

 Ivana Pečnik Kastner